Luonnos valtuustoaloitteesta

Ruokavalinnat ovat ympäristön kannalta tärkeimpiä arjen valintoja. Erityisen suuri vaikutus on sillä, kuinka paljon ja millaista lihaa syömme. Lihantuotanto aiheuttaa suuria ilmastopäästöjä ja on suurimpia uhkia hälyttävästi heikkenevälle luonnon monimuotoisuudelle. Myös suomalaisella lihantuotannolla ja -kulutuksella on vaikutuksia sekä globaalisti että paikallisesti, esimerkiksi sademetsien häviämiseen sekä järvien ja Itämeren rehevöitymiseen. Ilmastonmuutoksen, Itämeren ja luonnon monimuotoisuuden kannalta on siis ratkaisevaa, kuinka paljon ja minkälaista lihaa syömme.

Suomessa maksuton kouluruoka tarjotaan joka arkipäivä noin 900 000:lle koululaiselle ja opiskelijalle. Maksuton kouluruokailu on ainutlaatuinen järjestelmä ja sitä kannattaa vaalia. Kouluruokailussa lapsille ja nuorille opetetaan ruokailutapoja, suomalaista ruokakulttuuria ja terveellisiä valintoja. Lisäksi kouluruokailu voi tutustuttaa oppilaat maukkaaseen kasvisruokaan. Myönteisten makuelämysten lisäksi oppilaat oppivat vastuullisten ja ravitsevien ruokavalintojen perusteita. Isossa joukossa on paljon voimaa, siksi pienelläkin lihankulutuksen vähentämisellä ja kasvisruokien lisäämisellä kouluruokailussa on suuri vaikutus ympäristölle.

Me allekirjoittaneet esitämme, että kasvisruokaa olisi kaikissa kuntamme oppilaitoksissa aina kaikille oppilaille tarjolla. Lisäksi esitämme, että oppilailta kerätyt toiveet kasvisruosta otetaan kouluruoan suunnittelussa huomioon. Tällä tavalla kouluruoan laatua voidaan parantaa ja ruokahävikin määrä minimoida.

Paikka, päivämäärä ja allekirjoitus